TSB-PTK-2023/01

# Oznámenie o začatí prípravných trhových konzultácií – Komunikačný a riadiaci systém verejného osvetlenia

Spoločnosť Technické siete Bratislava, a.s., Primaciálne nám. č. 1, 814 99 Bratislava (ďalej len „verejný obstarávateľ“) uskutočňuje prípravné trhové konzultácie na predmet plánovanej zákazky: **„Komunikačný a riadiaci systém verejného osvetlenia“** podľa § 25 zákona   
č. 343/2015 Z. z. o verejnom obstarávaní a o zmene a doplnení niektorých zákonov (ďalej len „ZVO“).

## Základné informácie

Verejný obstarávateľ: Technické siete Bratislava, a.s., Primaciálne nám. č. 1, 814 99 Bratislava

Kontaktná osoba: Zuzana Jamnická

Adresa: <https://josephine.proebiz.com/sk/tender/37749/summary>

## Opis predmetu zákazky

Účel prípravných trhových konzultácií: Predmetom plánovaného verejného obstarávania   
má byť dodávka komunikačného a riadiaceho systému verejného osvetlenia (ďalej len „VO“) v meste Bratislava. Cieľom implementácie riadiaceho systému VO je zabezpečenie obojsmernej komunikácie s prvkami osvetľovacej sústavy vrátane možnosti jeho riadenia   
zo vzdialeného pracoviska pri dodržaní bezpečnostných štandardov, ako aj dohľadu nad jeho prevádzkou s cieľom optimalizácie výkonov servisu VO. Verejný obstarávateľ preto plánuje osloviť výrobcov daných riadiacich systémov za účelom verifikácie obsahu a rozsahu poskytovanej služby, požadovaných technických parametrov, konektivity, interoperability   
a dostupnosti náhradných dielov, ako aj nastavenia parametrov SLA.

Ďalšie podrobnosti týkajúce sa predmetu PTK sú uvedené v dotazníku, ktorý požaduje verejný obstarávateľ vyplniť zo strany záujemcov o PTK do 17.3.2023. Dotazník je dostupný [TU](https://forms.office.com/e/Pf342MpMy9).

Účelom predbežných trhových konzultácií (ďalej len „PTK“) je informovanie trhu o pripravovanom obstarávaní a predovšetkým overenie reálnosti, objektívnosti a primeranosti požiadaviek na plnenie predmetu zákazky u relevantných a skúsených hospodárskych subjektov tak, aby následné verejné obstarávanie podporovalo otvorenú hospodársku súťaž. Súčasne má verejný obstarávateľ v úmysle konzultovať určité otázky týkajúce sa podmienok súťaže (podmienky účasti, obchodné podmienky plnenia zákazky a pod.)

**Predmetom PTK sú najmä otázky týkajúce sa týchto oblastí:**

* optimálny počet svetelných bodov pre „pilotný projekt“;
* možnosť rozdelenia zákazky na časti;
* rozsah predmetu zákazky;
* obsah zmluvných podmienok plnenia zákazky;
* možnosti poskytnutia nadštandardných služieb.

V prípade potreby budú môcť záujemcovia, ktorí vyplnili dotazník, vyššie uvedené okruhy tém prediskutovať s verejným obstarávateľom na osobnom/online rokovaní.

## Identifikácia predmetu obstarávania podľa CPV kódov

50232110-4 Prevádzka verejného osvetlenia

50232100-1 Údržba verejného osvetlenia

45311000-0 Inštalácia a montáž elektrických rozvodov a zariadení

45317300-5 Elektroinštalačné práce na elektrických rozvádzačoch

## Požiadavky na záujemcov

Záujemcami o účasť na prípravných trhových konzultácií môžu byť hospodárske subjekty, ktoré sú dodávateľmi  komunikačného systému a/alebo riadiaceho systému verejného osvetlenia; túto skutočnosť si verejný obstarávateľ preverí z dostupných registrov alebo požiada záujemcu o predloženie dokladu, ktorý túto skutočnosť preukazuje.

Verejný obstarávateľ si vyhradzuje právo brať do úvahy len odpovede od subjektov, ktoré ku dňu vyhlásenia PTK realizovali komunikačný a/alebo riadiaci systém verejného osvetlenia zahŕňajúci min. 15 000 svetelných bodov. Zároveň si verejný obstarávateľ vyhradzuje aj právo vyzvať na osobné konzultácie v rámci PTK iba tie subjekty, ktoré realizovali komunikačný a/alebo riadiaci systém verejného osvetlenia zahŕňajúci min. 15 000 svetelných bodov.   
Na základe výzvy verejného obstarávateľa poskytne záujemca doklad, ktorý preukazuje tieto skúsenosti.

Vzhľadom na účel prípravných trhových konzultácií požaduje verejný obstarávateľ vyplnenie dotazníka zástupcom záujemcu s dostatočnými technickými vedomosťami o portfóliu záujemcu a technických parametroch predmetu budúcej zákazky. V prípade realizácie osobného/online stretnutia, verejný obstarávateľ považuje za vhodnú jeho účasť na tomto stretnutí.

Všetky náklady a výdavky spojené s účasťou na PTK znáša záujemca bez akéhokoľvek finančného nároku na verejného obstarávateľa.

## Účasť na prípravných trhových konzultáciách a ich priebeh

Verejný obstarávateľ požaduje, aby záujemcovia o účasť na PTK vyplnili dotazník dostupný [TU](https://forms.office.com/e/Pf342MpMy9) v lehote **do 17.3.2023.**

Verejný obstarávateľ si vyhradzuje právo na základe údajov získaných z vyplnených dotazníkov vyzvať vybraných záujemcov o PTK na osobné/online stretnutie za účelom upresnenia poskytnutých informácií.

S ohľadom na komplexnosť problematiky môžu byť záujemcovia v prípade potreby pozvaní   
na účasť na PTK viackrát z dôvodu postupného upresňovania technických a iných požiadaviek na základe konzultácií s ostatnými záujemcami. V prípade jednoduchých doplňujúcich otázok si verejný obstarávateľ vyhradzuje právo tieto konzultovať so záujemcami prostredníctvom elektronickej komunikácie.

Z každého ústneho kola PTK verejný obstarávateľ dodatočne vypracuje zápisnicu, ktorá bude účastníkom ústneho kola doručená elektronicky na odsúhlasenie. Takto odsúhlasená zápisnica účastníkom PTK nebude zverejnená, stáva sa súčasťou spisu verejného obstarávateľa.

Komunikácia počas PTK bude prebiehať elektronicky, prostredníctvom IS Josephine na adrese: <https://josephine.proebiz.com/sk/tender/37749/summary>

Po ukončení PTK verejný obstarávateľ zverejní Zápis o priebehu PTK. Prostredníctvom tohto Zápisu verejný obstarávateľ oznámi najmä podstatné informácie, ktoré získal od účastníkov PTK, a ktoré viedli k zmene, prípadne úprave prípravnej zadávacej dokumentácie.

Verejný obstarávateľ si vyhradzuje právo upravovať informácie týkajúce sa priebehu a obsahu PTK kedykoľvek počas ich trvania. O prípadných zmenách bude verejný obstarávateľ informovať dostatočne vopred.

Komunikačným jazykom v priebehu PTK bude slovenský alebo český jazyk.

Verejný obstarávateľ príjme primerané opatrenia na zabezpečenie ochrany dôverných informácií, ktorú môžu byť v rámci konzultácií poskytnuté. Záujemca o PTK označí informácie, ktoré považuje za dôverné, a s ktorými vyžaduje primerané zaobchádzanie.

V Bratislave dňa 1.3.2023

Ing. Juraj Nyulassy

Predseda predstavenstva